Reneé Fagerhøi

**Reneé Bernhardsen Fagerhøi** (født 1986) er en norsk kokk. Hun driver og eier restauranten Bula Neobistro i Trondheim. Fra januar 2024 er hun også kreativ utvikler for Nye Hjorten Teaters restaurant Olgas.

## Karriere
Fagerhøi er opprinnelig fra Nøtterøy i Tønsberg, men vokste opp på Camphill Vallersund. Etter ni år på Steinerskolen på Ila i Trondheim flyttet Fagerhøi som femtenåring til Brighton for å få miljøforandring og ta tiende skoleår. Deretter tok hun media- og kommunikasjonslinja på Ringve videregående skole og jobbet ett år i barnehage.

Hun dro til Sussex University i Brighton for å studere kjønnsteori og mediekommunikasjon, men bestemte seg etter tre år for å bli kokk. Fagerhøi tok to års kokkeutdanning på ett års voksenopplæringskurs, samtidig som hun var i fast jobb hos De 3 Stuer, hvor hun drev en kantine. I 2011 var hun ferdig med lærlingperioden sin på Britannia Hotell i Trondheim, og samme år fikk hun fagbrev som kokk. Etter læretiden jobbet Fagerhøi på Rica Bakklandet, før hun etter hvert ble kjøkkensjef på Kalas & Canasta.

I 2012 deltok hun i NM i kokkekunst og kom på fjerdeplass. De to påfølgende årene tok hun bronse. 

Den 26. mai 2017 åpnet Fagerhøi sin egen restaurant, Bula Neobistro, i Trondheim sentrum. Nye Hjorten Teater i Trondheim åpnet i 2025, og 16 januar 2025 åpnet restauranten Olgas i samme bygning, med Fagerhøi som kreativ utvikler og driver. «Menyen hos Olgas er bygget rundt de fire store S-ene: suppe, salat, sandwich og spaghetti (eller pasta).»

Fagerhøis matfilosofi er klar: «Jeg synes det er superviktig å bruke alt på dyret.» «For meg er det helt feil å slakte tusenvis av dyr for kun å spise fileten, da får du heller kjøpe deg en hel kylling og plukke av lårene, skjære ut brystet og koke en suppe på skroget. Det handler om dyrevelferd.» Sesongvarer er helt sentralt på hennes menyer.

## TV-opptredener
I 2016 vant Fagerhøi TV2-programmet *Top Chef*, en konkurranse for profesjonelle kokker*.* Hun var en av fire profesjonelle kokker som veiledet kjendiser i matdueller i sesong 3 av TV2-programmet *Fingrene av fatet*. Fagerhøi har også vært kokk i programmet *[[Kvelden før kvelden]]*, og hun var en av programlederne i NRK-serien *Familiekokkene*.

## Priser
*2013: Bronse i NM i kokkekunst.
*2014: Bronse i NM i kokkekunst.
*2016: Årets Top Chef.
*2016: Uoffisiell verdensmester i sjømat. Verdensmesterskapet ble arrangert for første gang dette året, og var foreløpig uoffisielt, derfor tittelen «uoffisiell» verdensmester.
*2016: Årets kulturpersonlighet i *Adresseavisens* konkurranse UT-awards. Dette er en konkurranse der leserne stemmer frem vinnerne. I nominasjonen het det blant annet: «Hun har en ujålete stil, men faglig skyhøy tilnærming til kokkeyrket, og har bidratt sterkt til at den seriøse matinteressen er økende i byen».
*2018: Årets kjøkkensjef, en pris tildelt av Norske Kokkers Landsforening. Sitat fra juryens omfattende ros: «Årets kjøkkensjef har sin unge alder til tross nådd mange av de mål som så mange andre ambisiøse kokker har satt seg. Reneé Fagerhøi er i seg selv et mål og et forbilde å strekke seg etter. Vedkommende er godt forankret i det klassiske kjøkken, med en forkjærlighet for å vri og vrenge på det tradisjonelle og å bruke de «snåle» råvarene, det vil si ALLE deler av råvarene.»

## Bibliografi
* 
* 

## Referanser og fotnoter


## Eksterne lenker
* 
* 
*  Oppskrifter fra Reneé Fagerhøi
*  Reneé Fagerhøi - på Drivkraft
*  Reneé Fagerhøi - på Heia Fotball
*  Kokk Reneé Fagerhøi - på Sommer i P2